СЛУЖБЕНИ ГЛАСНИК

ОПШТИНЕ НОВО ГОРАЖДЕ

|  |  |
| --- | --- |
| Година XVIII – број 2 | Сриједа, 15.02.2023. године |

**Скупштина**

На основу чланова 39. и 82. Закона о локалној самоуправи ( „Службени гласник Републике Српске“ број: 97/16, 36/19 и 61/21), члана 37. Статута општине Ново Горажде („Службени гласник општине Ново Горажде“ број: 4/15 и 4/17), Скупштина општине Ново Горажде, на осмој редовној сједници одржаној дана 15.02.2023. доноси:

**ОДЛУКУ**

**о одобравању средстава за економску подршку рањивим групама на тржишту рада за 2023. годину**

1. **ОПШТЕ ОДРЕДБЕ**

Члан 1.

Овом Одлуком утврђује се садржај, корисници, поступак, средства и начин додјеле средстава за економску подршку рањивим групама на тржишту рада за 2023. годину, која ће се реализовати по Каритасовој методологији у склопу пројекта ``Социо-економска одрживост и подршка локалном становништву Горње-дринске регије 2019-2023. године (SELLS)``.

Члан 2.

Одлука за економску подршку рањивим групама на тржишту рада за 2023. годину доноси се са циљем:

* Пружања подршке социјално угроженим, рањивим категоријама становништва да покрену или побољшају економске активности (предузетничке, пољопривредне, занатске и друге),
* Пружање помоћи угроженим категоријама становништва приликом покретања властитог бизниса (повећати број предузетничких радњи и предузећа),
* Пружање помоћи постојећим предузетницима који желе проширити обим пословања и запослити социјално угрожене рањиве категорије са тржишта рада и тим повећати број запослених и побољшати социоекономску ситуацију ових категорија.
1. **КОРИСНИЦИ**

Члан 3.

 Корисници по овој Одлуци могу бити рањиве категорије становништва на тржишту рада, са подручја општине Ново Горажде, физичка и правна лица са сједиштем на подручју општине Ново Горажде.

Члан 4.

Право на учешће у програму подршке имају пунољетне особе које:

* Желе унаприједити своје економске активности,
* Желе регистровати бизнис или домаћинство/пољопривредно газдинство,
* Физичка и правна лица која желе унаприједити пословање, те допринијети развоју регије и новим запошљавањима.

У рањиве категорије становништва на тржишту рада спадају:

* Незапослене жене, без обзира на доб,
* Младе незапослене особе до 35 година,
* Незапослене особе са инвалидитетом,
* Домаћинства са једним родитељем (непотпуне породице са малољетном дјецом)
* Домаћинства са више од једног незапосленог члана,
* Припадницима националних мањина,
* Повратничка популација,
* Особе са Завода за запошљавање којима је преостало од 3-5 година за стицање права на пензију,
* Теже запошљиве особе (старости између 50 и 65 година).

Пожељно је да кандидати имају:

* Висок ниво мотивације за покретање самосталног бизниса,
* Одређени обим властитих средстава за пословање,
* Образовање за исте или сличне послове,
* Радно искуство на истим или сличним пословима,
* Способност аналитичког размишљања и дефинисање јасне пословне идеје.
1. **СРЕДСТВА И НАЧИН РЕАЛИЗАЦИЈЕ ОДЛУКЕ**

Члан 5.

Финансијска средства за реализацију ове Одлуке обезбиједиће се из Буџета општине Ново Горажде са ставке 415239 - Остали капитални грантови у износу од 30.000,00 КМ.

Додатна средства биће обезбијеђена од стране Каритаса Швајцарске уз учешће корисника средстава.

Члан 6.

Средства ће се додијелити корисницима путем Јавног позива, у складу са критеријумима ове Одлуке и методологије Каритаса Швајцарске.

Члан 7.

Предмет подршке, циљна група корисника подршке, критеријуми за учешће и додјелу средстава, начин додјеле подршке, јавни позив, именовање комисије, избор кандидата, праћење реализације и рок дефинисани су Правилником број: 02/1-302-20/19 од 26. септембра 2022. године, који је донио начелник општине Ново Горажде.

Члан 8.

Овај Програм ступа на снагу осмог дана од дана објављивања у „Службеном гласнику општине Ново Горажде“

**Број: 01/1-052-1-1/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу члана 17. Закона о статусу функционера јединице локалне самоуправе („Службени гласник Републике Српске“, број: 96/05 и 98/13), Скупштина општине Ново Горажде, на осмој редовној сједници, одржаној дана 15.02.2023. године, д о н о с и:

**О Д Л У К У**

 **о измјени Одлуке о висини плате функционера општине Ново Горажде** **који своју дужност обављају са статусом запосленог лица**

Члан 1.

У члану 2. Одлуке о висини плате функционера општине Ново Горажде који своју дужност обављају са статусом запосленог лица („Службени гласник општине Ново Горажде“, број: 4/22), број „2021“ мијења се ријечју „претходној“.

Члан 2.

Ова Одлука ступа на снагу наредног дана од дана њеног објављивања у „Службеном гласнику општине Ново Горажде“, а примјењиваће се почевши од обрачуна плате за мјесец јануар 2023. године.

**Број: 01/1-052-1-4/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу чланова 39. и 82. Закона о локалној самоуправи („ Службени гласник Републике Српске“ број: 97/16 и 36/19 и 61/21) , члана 35. Закона о пољопривредном земљишту („ Службени гласник Републике Српске“ број: 93/06, 86/07, 14/10 , 5/12 и 58/19, 119/21 и 106/22 ) и члана 37. Статута општине Ново Горажде ( „ Службени гласник општине Ново Горажде“ број: 4/15 и 4/17) Скупштина општине Ново Горажде на осмој редовној сједници одржаној дана 15.02.2023. године доноси:

**П Р О Г Р А М**

**утрошка средстава прикупљених по основу промјене намјене пољопривредног земљишта у непољопривредне сврхе и средстава од закупнине за земљишта у својини Републике за 2023 . годину.**

Члан 1.

Овим програмом утврђује се начин утрошка средстава која ће се прикупљати по основу промјене намјене пољопривредног земљишта у непољопривредне сврхе и средстава од закупнине за земљишта у у својини Републике за 2023. годину.

Члан 2.

Приходи прикупљени по основу промјене намјене пољопривредног земљишта у непољопривредне сврхе и средства од закупнине за земљишта у својини Републике у буџету општине Ново Горажде плански ће се користити за:

а) израду Основа општине,

б) оспособљавање и уређење пољопривредних земљишта која су деградирана , запуштена, која су лошијег квалитета или су неплодна,

в) за поправку и побољшање плодности земљишта,

 г) за спровођење противерозивних мјера и мелиорације пољопривредног земљишта слабијег квалитета,

 д) за спровођење поступка комасације и

 ђ) за спровођење поступка додјеле пољопривредног земљишта у својини Републике у закуп.

Члан 3.

Средства из овог Програма утрошиће се до 31. децембра 2023. године.

Члан 4.

Надзор над извршењем вог Програма вршиће републичка пољопривредна инспекција.

Члан 5.

Овај Програм ступа на снагу осмог дана од дана објављивања у „Службеном гласнику општине Ново Горажде“.

**Број: 01/1-052-1-2/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу члана 39. i 82. Закона о локалној самоуправи (``Службени гласник Републике Српске``, број: 97/16, 36/19 и 61/21), члана 37. Статута општине Ново Горажде (``Службени гласник општине Ново Горажде``, број: 4/15 и 4/17) Скупштина општине Ново Горажде на осмој редовној сједници одржаној дана 15.02.2023. године доноси:

**З А К Љ У Ч А К**

**о мјерама за провођење популационе политике општине Ново Горажде**

**у 2023. години**

Члан 1.

Овим закључком утврђују се мјере за спровођење популационе политике општине Ново Горажде, усмјерене повећању природног прираштаја становништва на територији општине Ново Горажде.

Члан 2.

Општина Ново Горажде стимулисаће породице, које живе и које су пријављене на подручју општине, којима је у току 2023. године рођено дијете, брачне парове који природним путем не могу остварити потомство, да то остваре вјештачком оплодњом, за трошкове пренаталног теста, као и дјецу која похађају наставу у Основној школи ``Вук Караџић`` кроз подручна одјељења у Копачима и Поткозари.

Члан 3.

У складу са претходним чланом општина Ново Горажде стимулисаће популациону политику следећим мјерама:

1. Породица сваког дјетета које је рођено у 2023. години остварује право на исплату износа од 1.000,00 КМ.
2. Да се сваком брачном пару који природним путем не може остварити потомство, него вјештачком оплодњом, помогне новчано у износу од 1.000 КМ, с тим да супружници имају пребивалиште на подручју општине Ново Горажде.
3. Да се ученицима у школској 2023/24. години који похађају наставу у Основној школи ``Вук Караџић``, подручна одјељења Копачи и Поткозара и који не користе други извор финансирања за набавку књига и школске опреме помогне једнократно по 150 КМ.
4. Брачни пар који по препоруци љекара мора урадити такозвани пренатални тест, оставрује право на субвенцију трошкова пренаталног теста или другог сличног теста фетуса, у висини цијене коштања урађеног теста, а највише до износа од 1.200,00 КМ, ако из других извора нису обезбјеђена средства.
5. Да се дјеци која похађају наставу у Основној школи ``Вук Караџић``, подручно одјељење Поткозара, током трајања наставе у 2023. години, и то за друго полугодиште школске 2022/23 године и прво полугодиште 2023/24 године на мјесечном нивоу исплаћује 100,00 КМ. Ово право се користи за период док дјеца похађају школу у подручном одјељењу у Поткозари.

Члан 4.

Задужује се Начелник општине Ново Горажде да формира Комисију за популациону политику и донесе Правилник о мјерама за провођење популационе политике општине Ново Горажде,који ће садржавати услове и начин остваривања права корисника ових мјера.

Члан 5.

Овај Закључак ступа на снагу осмог дана од дана објављивања у ``Службеном Гласнику општине Ново Горажде``.

**Број: 01/1-052-1-3/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу члана 98. Пословника Скупштине општине Ново Горажде („Службени гласник општине Ново Горажде“, број: 6/05, 3/09 и 4/17), Скупштина општине Ново Горажде на осмој редовној сједници одржаној дана 15.02.2023. године д о н о с и

**З А К Љ У Ч А К**

1. Задужује се секретар СО да заједно са стручним обрађивачем испита могућност сачињавања приједлога одлуке на основу које би се прописала могућност ускраћивања права на одборнички додатак одборнику који неоправдано изостане са сједнице СО, те се задужује да о истој могућности обавијести овлашћеног предлагача.
2. Овај Закључак ступа на снагу даном његовог доношења, а објавиће се у „Службеном гласнику општине Ново Горажде.“

**Број: 01/1-052-1-7/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу члана 2.12. став (6) Изборног закона Босне и Херцеговине („Службени гласник БиХ“, број: 23/01, 7/02, 9/02, 20/02, 25/02, 4/04, 20/04, 25/05, 52/05, 65/05, 77/05, 11/06, 24/06, 32/07, 33/08, 37/08, 32/10, 18/13, 7/14, 31/16, 41/20 и 38/22), а у складу са чланом 11. став (1) Упутства о утврђивању квалификација, броју, именовању, обуци и разрјешењу чланова изборне комисије основне изборне јединице у Босни и Херцеговини („Службени гласник БиХ“, број: 67/21, 73/21 и 13/22), Скупштина општине Ново Горажде на осмој редовној редовној сједници одржаној дана 15.02.2023. године д о н о с и

**Р Ј Е Ш Е Њ Е**

**о разрјешењу чланова Општинске изборне комисије Ново Горажде**

1. Данка Делић, Мирсад Дучић и Иван Станковић разрјешују се дужности чланова Општинске изборне комисије Ново Горажде, са даном 09.03.2023. године, због истека мандатног периода на који су именовани.
2. Ово Рјешење ступа на снагу даном добијања сагласности од стране Централне изборне комисије БиХ на разрјешење чланова Општинске изборне комисије Ново Горажде, а објавиће се у „Службеном гласнику општине Ново Горажде.

**Образложење**

Данка Делић, Мирсад Дучић и Иван Станковић засновали су мандат у својству чланова Општинске изборне комисије Ново Горажде дана 10.03.2016. године, када је Централна изборна комисија БиХ донијела Рјешење број 06-1-07-1-199/15, којим је дата сагласност Скупштини општине Ново Горажде на њихово именовање.

Чланом 2.12. став (6) Изборног закона Босне и Херцеговине, прописано је: „Чланове општинске изборне комисије разрјешује општинско вијеће, односно скупштина општине, уз сагласност Централне изборне комисије БиХ.“

Чланом 11. став (1) Упутства о утврђивању квалификација, броју, именовању, обуци и разрјешењу чланова изборне комисије основне изборне јединице у Босни и Херцеговини одређено је да „мандат члана изборне комисије траје седам година и тече од дана давања сагласности Централне изборне комисије БиХ на одлуку о именовању члана изборне комисије, донесену од стране надлежног органа.“

Узевши у обзир изложено чињенично стање, те примјенивши на исто цитиране законске и подзаконске одредбе, одлучено је као у диспозитиву.

**Поука о правном лијеку:** Ово Рјешење је коначно у управном поступку и против њега се не може уложити жалба, али се против истог може покренути управни спор подношењем тужбе Окружном суду у Источном Сарајеву, у року од 30 дана од дана пријема овог Рјешења.

**Број: 01/1-052-1-5/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу члана 2.12. став (5) Изборног закона Босне и Херцеговине („Службени гласник БиХ“, број: 23/01, 7/02, 9/02, 20/02, 25/02, 4/04, 20/04, 25/05, 52/05, 65/05, 77/05, 11/06, 24/06, 32/07, 33/08, 37/08, 32/10, 18/13, 7/14, 31/16, 41/20 и 38/22) и члана 10. став (11) Упутства о утврђивању квалификација, броју, именовању, обуци и разрјешењу чланова изборне комисије основне изборне јединице у Босни и Херцеговини („Службени гласник БиХ“, број: 67/21, 73/21 и 13/22), Скупштина општине Ново Горажде на осмој редовној сједници одржаној дана 15.02.2023. године д о н о с и :

**Р Ј Е Ш Е Њ Е**

**о именовању чланова Општинске изборне комисије Ново Горажде**

1. У Општинску изборну комисију Ново Горажде, именују се:

 1. Данка Делић, предсједник,

 2. Мирсад Дучић, члан и

 3. Томислав Чарапић, члан.

2. Мандат именованих чланова Општинске изборне комисије Ново Горажде траје седам (7) година и почиње тећи од дана 10.03.2023. године, као дана када истиче мандат актуелним члановима Општинске изборне комисије Ново Горажде.

3. Ово Рјешење ступа на снагу даном добијања сагласности од стране Централне изборне комисије БиХ на именовање чланова Општинске изборне комисије Ново Горажде, а објавиће се у „Службеном гласнику општине Ново Горажде.

**Образложење**

На основу Одлуке о објављивању јавног огласа за именовање чланова Општинске изборне комисије Ново Горажде („Службени гласник општине Ново Горажде“, број: 17/22), Комисија за спровођење конкурсне процедуре је дана 05.01.2023. године објавила Јавни оглас за именовање чланова Општинске изборне комисије Ново Горажде на званичној интернет презентацији општине Ново Горажде, а истог дана Јавни оглас је објављен и у дневним новинама „Глас српске“.

У прописаном року од осам (8) дана, Комисија за провођење поступка по јавном огласу је запримила укупно три (3) пријаве кандидата. Примјењујући одредбе Упутства о утврђивању квалификација, броју, именовању, обуци и разрјешењу чланова изборне комисије основне изборне јединице у Босни и Херцеговини, Комисија је утврдила да сва три пријављена кандидата испуњавају опште и посебне услове за именовање у Општинску изборну комисију, те им упутила позиве за интервју, како би у складу са одредбама поменутог Упутства сачинила ранг листу са редослиједом кандидата према успјеху постигнутом на интервјуу и коначном бодовању референци кандидата чији је начин такође прописан Упутством.

Након спроведене конкурсне процедуре (интервју и коначно бодовање), Комисија је Скупштини општине Ново Горажде, у складу са одредбама члана 10. став (10) Упутства доставила писани Извјештај о проведеном поступку квалификације, број: 01/1-052—6-6-2/22, од 23.01.2023. године, у форми записника о раду комисије, са утврђеном ранг листом пријављених кандидата.

Дан од којег почиње тећи мандат новоименованим члановима ОИК Ново Горажде је 10.03.2023. године, јер наведеног дана истиче мандат актуелним члановима ОИК Ново Горажде.

Чланом 2.12. став (5) Изборног закона Босне и Херцеговине, прописано је: „Чланове општинске изборне комисије именује општинско вијеће, односно скупштина општине, уз сагласност Централне изборне комисије БиХ, на основу јавног огласа, по процедури коју утврђује Централна изборна комисија БиХ посебним прописом.“

Чланом 10. став (11) Упутства о утврђивању квалификација, броју, именовању, обуци и разрјешењу чланова изборне комисије основне изборне јединице у Босни и Херцеговини, одређено је: „Надлежни орган, цијенећи положај кандидата на листи доноси одлуку о именовању чланова изборне комисије.“

Узевши у обзир све речено, а примјенивши наведене законске и подзаконске одредбе, одлучено је као у диспозитиву.

**Поука о правном лијеку:** Ово Рјешење је коначно у управном поступку и против њега се не може уложити жалба, али се против истог може покренути управни спор подношењем тужбе Окружном суду у Источном Сарајеву, у року од 30 дана од дана пријема овог Рјешења.

**Број: 01/1-052-1-6/22**

**Ново Горажде, 15.02.2023. године**

 **ПРЕДСЈЕДНИК**

 **Фуад Машић, с.р**

На основу члана 70. и члана 90. Закона о јавним набавкама („Службени гласник БиХ“, број: 39/14 и 59/22), члана 59. и 82. став (3) Закона о локалној самоуправи („Службени гласник Републике Српске“, број: 97/16, 36/19 и 61/21), члана 56. и 65. Статута Општине Ново Горажде („Службени гласник Општине Ново Горажде“, број: 4/15), члана VI. Правилника о поступку директног споразума општине Ново Горажде („Службени гласник Општине Ново Горажде“, број: 6/15) и понуде број: SK-01-IP-11/23 од дана 06.02.2023. године, Начелник општине Ново Горажде д о н о с и:

**О Д Л У К У**

**о прихватању понуде у поступку јавне набавке путем Директног споразума**

I.

Прихвата се понуда понуђача **„SVJETLOSTKOMERC“ d.d. Sarajevo,** улица Бачићи, бр 5, 71000 Сарајево, понуда број: SK-01-IP-11/23 од дана 06.02.2023. године, у поступку јавне набавке путем Директног споразума за доставу понуде – роба – за набавку и испоруку канцеларијског материјала за потребе Општинске управе општине Ново Горажде за 2023. године, у укупном износу од **2.631,86 КМ без урачунатог ПДВ-а,** односно у износу од **3.079,28 КМ са урачунатим ПДВ-ом**.

II.

На основу ове Одлуке, Начелник општине Ново Горажде ће као уговорни орган, закључити Уговор о директном споразуму са понуђачем из члана I. ове Одлуке.

III.

Ова Одлука ступа на снагу даном доношења и биће објављена у „Службеном гласнику Општине Ново Горажде“.

**Образложење**

Поступак јавне набавке покренут је Захтјевом за достављање понуде у поступку јавне набавке број: 02/1-404-2/23. од дана 18.01.2023. године за јавну набавку роба: „Набавка и испорука канцеларијског материјала“ за потребе Општинске управе општине Ново Горажде за 2023. годину.

Јавна набавка је проведена путем поступка мале вриједности: Директни споразум. Процијењена вриједност јавне набавке без ПДВ-а износи **4.700,00 KM**.

У складу са Правилником о поступку директног споразума општине Ново Горажде проведен је поступак јавне набавке за мале вриједности путем директног споразума.

На основу указане потребе за робама за набавку и испоруку канцеларијског материјала за потребе Општинске управе општине Ново Горажде за 2023. годину, упућен је писмени захтјев за достављање приједлога понуде понуђачу **„SVJETLOSTKOMERC“ d.d. Sarajevo,** улица Бачићи бр 5, 71000 Сарајево.

Понуђач **„SVJETLOSTKOMERC“ d.d. Sarajevo из** Сарајева је доставио тражену понуду за набавку роба тј. набавку и испоруку канцеларијског материјала за потребе Општинске управе општине Ново Горажде за 2023. годину, у износу од **2.631,86 КМ без урачунатог ПДВ-а** а која је у оквиру процијењене вриједности, те се иста у цјелости прихвата.

**Поука о правном лијеку:**

Против ове Одлуке жалба није допуштена.

**Број: 02/1-404-2-1/23**

**Ново Горажде, 08.02.2023. године**

 **НАЧЕЛНИК**

 **Мила Петковић, с.р.**

На основу члана 64. став 1. тачка b), члана 70. ставови 1.,2., 3. и 6. Закона о јавним набавкама („Службени гласник БиХ“, број: 39/14 и 59/22), члана 8. став 2. под d) Правилника о успостављању и раду Комисије за набавке ( „Службени гласник БиХ“, број: 103/14), члана V. алинеја 5) и члана XVIII. Правилника о успостављању и раду Комисије за јавне набавке општине Ново Горажде ( „Службени гласник општине Ново Горажде“, број: 19/22), члана XIV. Правилника о јавним набавкама општине Ново Горажде ( „Службени гласник општине Ново Горажде“, број: 19/22) а на Препоруку Комисије за јавну набавку, број: 02/1-404-6-3-4/23 од 07.02.2023. године, Начелник општине Ново Горажде **доноси**

**О Д Л У К У**

**О избору најповољнијег понуђача**

Члан 1.

Прихвата се Препорука Комисије за јавну набавку, број: 02/1-404-6-3-4/23 од 07.02.2023. године и уговор за јавну набавку – робе **„Набавка и испорука горива за возила Општинске управе општине Ново Горажде“** до краја 2023. годинесе додјељује понуђачу **„НЕСТРО ПЕТРОЛ“ АД Бања Лука,** ул. Краља Петра I Карађорђевића 83А, 78000 Бања Лука, понуда бр: 1894/23 достављена дана 06.02.2023. године за понуђену цијену у износу од **10.851,42 КМ без ПДВ-а,** односно **12.696,16 КМ са урачунатим ПДВ-ом,** као најповољнијем понуђачу.

Члан 2.

Изабрани понуђач је дужан да у року од 5 (пет) дана од дана достављања ове Одлуке достави оригинале или овјерене копије документације сходно члану 45. Закона о јавним набавкама, а које су захтијеване тендерским документом.

Члан 3.

Приједлог уговора о набавци доставит ће се на потпис изабраном понуђачу након истека рока од 10 дана, рачунајући од дана када су сви понуђачи обавијештени о избору најповољније понуде.

Члан 4.

Ова Одлука ће се објавити на интернет страници општине Ново Горажде (www.novogorazde.rs.ba) истовремено с упућивањем понуђачима који су учествовали у поступку јавне набавке, у складу са чланом 70. став 6. Закона о јавним набавкама.

Члан 5.

За извршење ове Одлуке задужује се Комисија за јавну набавку за одабир најповољнијег понуђача у поступку Конкурентског захтјева за достављање понуда за јавну набавку роба „Набавка и испорука горива за возила Општинске управе општине Ново Горажде**“** до краја 2023. године.

Члан 6.

Ова Одлука ступа на снагу даном доношења и доставља се понуђачима који су учествовали у поступку јавне набавке, у складу са чланом 71. став (2) Закона о јавним набавкама.

**Образложење**

Поступак јавне набавке покренут је Одлуком о покретању поступка јавне набавке број: 02/1-404-6/23 од 18.01.2023. године.

Јавна набавка је спроведена поступком Конкурентског захтјева.

Јавна набавка није подијељена на лотове.

Процијењена вриједност јавне набавке износи 12.393,16 КМ

Обавјештење о набавци број: 265-7-1-5-3-2/23 послато је на објављивање и објављено на Порталу јавних набавки дана 25.01.2023. године а Сажетак за Обавјештење о набавци број: 265-7-1-5-3-2/23 послато је на објављивање и објављено у „Службеном гласнику БиХ“, број: 6/23 дана: 27.01.2023. године.

Комисија за јавну набавку именована је Рјешењем број: 02/1-404-6-3/23 од 27.01.2023. године.

Комисија за јавну набавку је Начелнику општине Ново Горажде доставила Записник о прегледу и оцјени понуда број: 02/1-404-6-3-3/23. од дана 06.02.2023. године, Препоруку о избору најповољнијег понуђача број: 02/1-404-6-3-4/23. од дана 07.02.2023. године и Извјештај о раду број: 02/1-404-6-3-5/23. од дана 07.02.2023. године, у поступку јавне набавке роба „Набавка и испорука горива за возила Општинске управе општине Ново Горажде**“** до краја 2023. године

У поступку јавне набавке за доставу понуда у датом року одазвао се један понуђач, и то: „НЕСТРО ПЕТРОЛ“ АД Бања Лука, ул. Краља Петра I Карађорђевића 83А, 78000 Бања Лука.

У поступку по Извјештају о раду је утврђено да је Комисија за јавну набавку благовремено и правилно извршила отварање и оцјене приспјелих понуда о чему је сачинила одговарајуће записнике, у којима је утврђено сљедеће:

 - да је пристигла једна понуда,

- да је благовремено запримљена једна понуда,

- да није било неблаговремено примљених понуда,

- да је понуда понуђача „НЕСТРО ПЕТРОЛ“ АД Бања Лука из Бања Луке квалификована и прихватљива, достављени су сви тражени докази прописани тендерском документацијом, на прописан начин.

У поступку доношења ове Одлуке, посебно су цијењене чињенице да је Комисија, правилно и потпуно, извршила оцјену квалификованости понуђача те преглед и оцјену понуда, у складу са критеријумима из тендерске документације.

У поступку оцјене проведеног поступка, Начелник општине није нашла разлоге, неправилности нити пропусте у раду, који би евентуално били основ за неприхватање Препоруке Комисије за набавку.

Наиме, у поступку је оцијењено да је Комисија у свему правилно поступила те да је избор најповољнијег понуђача извршен у складу са Законом о јавним набавкама, подзаконским актима и тендерским документом.

Увидом у приложену документацију, неспорно је да је изабрани понуђач најбоље оцијењен због: **најниже цијене технички задовољавајуће понуде.**

Критеријум за избор је најнижа цијена технички задовољавајуће понуде:

|  |  |  |  |  |  |
| --- | --- | --- | --- | --- | --- |
| Р. бр. | Назив понуђача | Сједиште и адреса | Укупна цијена понуде без ПДВ-а | Понуђени попуст | Укупна цијена понуде са укљученим попустом, без ПДВ-а |
| 1. | „НЕСТРО ПЕТРОЛ“ А.Д. Бања Лука | ул. Краља Петра I Карађорђевића 83А, 78000 Бања Лука | 10.851,42 | 0,00 | 10.851,42 |

С обзиром да је пристигла само једна квалификована понуда, односно једна прихватљива понуда, а према условима из тендерске документације, Комисија је, у складу са одредбама Правилника о условима и начину кориштења е-аукције („Службени гласник БиХ“, број: 66/16), била дужна покренути е-аукцију у случају двије или више квалификованих понуда према критеријуму **најниже цијене технички задовољавајуће понуде,** Е-аукције се не може заказати, него се поступак окончава у складу са чланом 69. тачка а) Закона о јавним набавкама.

**Рангирање прихватљивих понуда према критеријуму за избор понуде:**

|  |  |
| --- | --- |
| **Назив / име понуђача** | **Ранг листа понуде.** |
| 1. | „НЕСТРО ПЕТРОЛ“ А.Д. Бања Лука | 1 |

**Назив понуђача чија је понуда оцијењена као најповољнија и приједлог да се закључи уговор са:**

|  |  |  |
| --- | --- | --- |
| **1.** | Назив понуђача | **„НЕСТРО ПЕТРОЛ“ А.Д. Бања Лука** |
| 2. | Сједиште и адреса |  **ул. Краља Петра I Карађорђевића 83А,** **78000 Бања Лука** |
| 3. | Укупна цијена понуде без ПДВ-а | **10.851,42 КМ** |
| 4. | Гарантни период | **до 31.12.2023. године** |
| 5. | Рок испоруке роба | **до 31.12.2023 . године** |
| 6. | Подаци о дијелу уговора који се даје у подуговор и подаци о подизвођачу, ако је примјењиво | **Понуђач нема намјеру склапати****подуговор са трећом страном** |

Из наведених разлога, примјеном члана 64. став 1. тачка б), члана 70. ставови 1., 2., 3. и 6. Закона о јавним набавкама („Службени гласник БиХ“, број: 39/14 и 59/22), члана 8. став 2. под d) Правилника о успостављању и раду Комисије за набавке ( „Службени гласник БиХ“, број: 103/14), члана V. алинеја 5), члана XVIII. Правилника о успостављању и раду Комисије за јавне набавке општине Ново Горажде ( „Службени гласник општине Ново Горажде“, број: 19/22), члана XIV. Правилника о јавним набавкама општине Ново Горажде („Службени гласник општине Ново Горажде“, број:19/22) а на Препоруку Комисије за јавну набавку, број: 02/1-404-6-3-4/23 од 07.02.2023. године, одлучено је као у члану 1. ове Одлуке.

**Поука о правном лијеку:**

Против ове Одлуке може се изјавити жалба, најкасније у року од 5 (пет) дана од дана пријема ове Одлуке.

Жалба се изјављује Канцеларији за разматрање жалби Босне и Херцеговине, путем уговорног органа у писаној форми директно или препорученом пошиљком на адресу: **Општина Ново Горажде, Ул. Божидара Горажданина бр. 64, 73110 Ново Горажде.**

Жалба се подноси у најмање три примјерка.

**Број: 02/1-404-6-4/23**

**Ново Горажде, 08.02.2023. године**

 **НАЧЕЛНИК**

 **Мила Петковић, с.р.**

На основу члана 240. став (4) Закона о раду („Службени гласник Републике Српске“, број: 1/16, 66/18, 91/21 и 119/21), а у складу са Одлуком о најнижој плати у Републици Српској за 2023. годину („Службени гласник Републике Српске“, број: 8/23) начелник општине Ново Горажде и Синдикат Општинске управе општине Ново Горажде закључили су дана 06.02.2023. године

**К О Л Е К Т И В Н И У Г О В О Р**

**о измјенама Колективног уговора код послодавца општине Ново Горажде**

**Члан 1.**

У Колективном уговору код послодавца општине Ново Горажде („Службени гласник општине Ново Горажде“, број: 6/17, 4/20, 6/21, 4/22, 6/22 и 21/22) став (2) члана 4. мијења се и гласи:

„(2) Послови се разврставају у платне групе, са сљедећим коефицијентима за обрачун плате:

-**прва платна група** – послови на којима се захтијева стручност која се стиче средњим образовањем у трајању од три године ------------------------------------ 8,40;

-**друга платна група** – послови на којима се захтијева стручност која се стиче средњим образовањем у трајању од четири године --------------------------- 9,45;

-**трећа платна група** – послови на којима се захтијева стручност која се стиче специјализацијом на основу стручности средњег образовања ------------------10,86;

- **четврта платна група** – послови на којима се захтијева стручност која се стиче вишим образовањем или високим образовањем са остварених 180 ECTS бодова или еквивалент------------- 12,50;

-**пета платна група** – послови службеника пете и четврте категорије према Уредби о категоријама, звањима и условима за обављање послова службеника у јединицама локалне самоуправе------------------------------15,41;

-**шеста платна група** послови службеника треће категорије према Уредби о категоријама, звањима и условима за обављање послова службеника у јединицама локалне самоуправе ------------------------------16,00;

-**седма платна група** – послови службеника друге категорије према Уредби о категоријама, звањима и условима за обављање послова службеника у јединицама локалне самоуправе ------------------------------17,72;

-**осма платна група** - послови службеника прве категорије према Уредби о категоријама, звањима и условима за обављање послова службеника у јединицама локалне самоуправе ---------------------------19,61.“

**Члан 2.**

Овај Колективни уговор, сагласно Одлуци о најнижој плати у Републици Српској за 2023. годину, примјењиваће се на обрачун плата од 01.01.2023. године.

**Члан 3.**

Овај Колективни уговор ступа на снагу даном његовог закључења, а објавиће се у „Службеном гласнику општине Ново Горажде“.

**Број: 02/1-10-1-8/17**

**Ново Горажде, 06.02.2023. године**

 **НАЧЕЛНИК**

 **Мила Петковић, с.р.**